NG Gemeente Pinelands – Gemeentegeskiedenisargief
Die NG kerk Pinelands aan Sentraalplein.
Die NG Gemeente Pinelands is ‘n gemeente van die Nederduitse Gereformeerde Kerk in die Ring van Wynberg, Kaapstad.
Die gemeente was vroeër deel van die NG Gemeente Maitland en moes met periodieke bediening volstaan. Op ‘n geselligheid deur Afrikaanssprekendes en lede van die moedergemeente gereël, besluit die aanwesiges om ‘n kerk in Pinelands te bou, omdat hulle af en toe in ‘n onaantreklike saaltjie vir eredienste byeen moes kom. Hulle gaan dadelik aan die werk en bou die teenswoordige kerkgebou, ontwerp deur die argitek H. Sikkel.
Binne ‘n jaar na die besluit om ‘n kerk te bou, reël die gemeenskap weer ‘n geselligheid waarop hulle besluit om die moedergemeente en ring te vra om toestemming tot afstigting. So is die gemeente Pinelands op 27 Oktober 1943 met sowat 200 lede gestig. Dadelik begin die lidmate bou aan ‘n pastorie. Die eerste predikant was ds. P.M. van Heerden, wat op 8 Julie 1944 bevestig is. Na 18 maande vertrek hy en volg ds. P.J. du Plessis hom op 10 Mei 1946 op.
Die gemeente maak groot vordering in die eerste jare van sy bestaan. In 1952 skryf die Ons gemeentelike feesalbum: “Die deursnee-lidmate is almal mense met ‘n goeie agtergrond, beskaafd, goed ontwikkel en ambisieus, soos veral blyk uit die verantwoordelike betrekkings wat hulle beklee.”
Die eerste vroulike predikant in die gemeente se 67-jarige bestaan, prop. Tiana Bosman, is op 31 Oktober 2010 in die gemeente ontvang en bevestig. Onder haar leiding het die gemeente nuwe lewe getoon en het die kinderlidmate tot einde 2015 tot 30 toegeneem nadat dit in ‘n stadium letterlik net ‘n handjie vol was.
Paul Marais van Heerden, 1944 – 1946 (eerste leraar)
Philippus Jacobus du Plessis, 1946 – 1951 (toe hy emeriteer)
Johannes Jochemus Euchristius Koornhof, 1952 – 1955
Dr. Karl Willem Heese, 1956 – 1959/’60
Hermanus Charles Kinghorn, 1960 – 1965, 23 Januarie 1970 – 17 Februarie 1981
Nicolaas Franciscus Petrus Burger, 15 Oktober 1965 – 1969
Lucius Dreyer, 1970 – 1974 (opdrag: hospitaalleraar)
Dr. Johannes Jochemus Koornhof, 11 Oktober 1981 – 1991 (het sy emeritaat aanvaar op 18 Mei 2014 in die NG Gemeente Stellenbosch aanvaar)
Dr. Marthinus Hermanus Heyns, 1992 – 2006
Dr. Casparus Johannes (Cas) Wepener, 22 Julie 2007 – 2010
Dr. Tiana Bosman, 31 Oktober 2010 – 2018
Sien ook: Predikante
Sien ook: Gemeentes